Selvom Von Quar indtil videre kun har udsendt fire officielle singler, er de allerede godt på vej til at blive et af Danmarks mest omtalte liveorkestre. Her er nemlig tale om et band, hvis fanbase og hype er vokset eksponentielt takket være ekstraordinære koncerter, en helt særlig live-energi og en klar musikalsk vision.  
  
Bandet kalder selv deres stil for dansksproget hooligan-rock, inspireret af energien og fællesskabsfølelsen til store sports- og stadionbegivenheder. Live resulterer lyden sig i euforisk ekstase, hvor musikken løfter sig med hypnotiserende synths, hårdtslående trommer, højtråbende vokaler og en hel blæsersektion.   
  
Mastermind Mikkel Øster omformer en lidenskab fra en ungdom tilbragt på fodboldtribunerne, hvor han selv har ageret indpisker og trommeslager, til et musikalsk univers, der trækker på både rock, punk og ravekultur. Og hvor bandet på scenen gerne er på størrelse med et helt fodboldhold!   
  
I efteråret 2025 spiller Von Quar 2 x udsolgte Lille VEGA i København 2 x udsolgte Radar i Aarhus. Succesen fortsætter ind i foråret 2026, hvor Von Quar bl.a. gæster Store VEGA.   
  
I oktober 2025 væltede Von Quar P3 Guld med en magtdemonstration af et show: <https://www.instagram.com/p/DP8zxxFDGtz/>